b"\n_START_ARTICLE_\nKardinolas kunigas\n_START_PARAGRAPH_\nKardinolas kunigas, kardinolas presbiteris\xc2\xa0\xe2\x80\x93 gausiausia Romos katalik\xc5\xb3 ba\xc5\xbeny\xc4\x8dios kardinol\xc5\xb3 grup\xc4\x97. Vyresnumo eil\xc4\x97je jie \xc5\xbeemiau u\xc5\xbe kardinolus vyskupus, bet auk\xc5\xa1\xc4\x8diau u\xc5\xbe kardinolus diakonus. \xc5\xa0i vyresnumo eil\xc4\x97 labiau susijusi su presti\xc5\xbeu, nei su vald\xc5\xbeia.\n_START_SECTION_\nIstorija\n_START_PARAGRAPH_\nKardinolai kunigai atsirado i\xc5\xa1 kai kuri\xc5\xb3 svarbi\xc5\xb3 Romos ba\xc5\xbeny\xc4\x8di\xc5\xb3 (jos vadinamos titulin\xc4\x97mis ba\xc5\xbeny\xc4\x8diomis) dvasinink\xc5\xb3, kuriuos popie\xc5\xbeius pripa\xc5\xbeindavo kardinolais kunigais (lot. cardinalis 'svarbus, pagrindinis') ir kurie tur\xc4\x97davo veikti kaip popie\xc5\xbeiaus, buvusio Romos vyskupu, patar\xc4\x97jai. \xc5\xa0ie svarb\xc5\xabs dvasininkai veik\xc4\x97 bendradarbiaudami su gretim\xc5\xb3 suburbini\xc5\xb3 diecezij\xc5\xb3 vyskupais, kurie buvo kardinolai vyskupai. Dar viena grup\xc4\x97 kardinol\xc5\xb3 buvo kardinolai diakonai, kurie buvo diakonai, vald\xc4\x99 Ba\xc5\xbeny\xc4\x8dios darb\xc4\x85 atskiruose Romos kvartaluose. Visi kardinolai kartu sudar\xc4\x97 Kardinol\xc5\xb3 kolegij\xc4\x85._NEWLINE_Ankstyvaisiais laikais popie\xc5\xbeiaus rinkimai nebuvo kardinol\xc5\xb3 privilegija. \xc5\xa0imtme\xc4\x8dius Romos popie\xc5\xbeius buvo Romos dvasininkas (vyskupas) ir niekada nebuvo kokios kitos vietov\xc4\x97s vyskupas. Siekiant i\xc5\xa1laikyti apa\xc5\xa1talin\xc4\xaf t\xc4\x99stinum\xc4\x85 Romos popie\xc5\xbeiaus \xc4\xaf\xc5\xa1ventinim\xc4\x85 atlikti gal\xc4\x97jo tik tas, kas jau buvo vyskupas, tod\xc4\x97l tai buvo pavesta Ostijos suburbin\xc4\x97s diecezijos kardinolui vyskupui. \xc5\xa0ios diecezijos vyskupo pareigyb\xc4\x97 buvo sujungta su Kardinol\xc5\xb3 kolegijos dekano pareigybe. Kardinolo vard\xc4\x85 \xc4\x97mus teikti prelatams, dirbusiems ne Romos ganytoj\xc5\xb3 bendruomen\xc4\x97je ir ne Romos kurijoje, jiems kartu \xc4\x97m\xc4\x97 paskirti ir titulines ba\xc5\xbeny\xc4\x8dias, kuri\xc5\xb3 parapijos buvo Romoje. Kai kurios titulin\xc4\x97s ba\xc5\xbeny\xc4\x8dios buvo susietos su kardinolyste nuo II am\xc5\xbeiaus.\n_START_SECTION_\nDabartis\n_START_PARAGRAPH_\nNuo Romos imperijos laik\xc5\xb3 iki Renesanso kardinol\xc5\xb3 skai\xc4\x8dius buvo nedidelis. Titulini\xc5\xb3 ba\xc5\xbeny\xc4\x8di\xc5\xb3 buvo ma\xc5\xbeiau, negu turin\xc4\x8di\xc5\xb3 teis\xc4\x99 tapti kardinolais kunigais. XVI a. Kardinol\xc5\xb3 kolegija \xc5\xbeymiai padid\xc4\x97jo. 1587\xc2\xa0m. popie\xc5\xbeius Sikstas V. stengdamasis sustabdyti kardinol\xc5\xb3 skai\xc4\x8diaus augim\xc4\x85, nustat\xc4\x97 kardinol\xc5\xb3 skai\xc4\x8diaus rib\xc4\x85\xc2\xa0\xe2\x80\x93 kardinol\xc5\xb3 turi b\xc5\xabti ne daugiau kaip 70. 50 i\xc5\xa1 j\xc5\xb3 tur\xc4\x97jo b\xc5\xabti kardinolai kunigai, 6\xc2\xa0\xe2\x80\x93 kardinolai vyskupai ir 14\xc2\xa0\xe2\x80\x93 kardinolai diakonai. \xc5\xa0is maksimumas i\xc5\xa1liko iki 1958\xc2\xa0m. Titulini\xc5\xb3 ba\xc5\xbeny\xc4\x8di\xc5\xb3 s\xc4\x85ra\xc5\xa1as keit\xc4\x97si labai retai, da\xc5\xbeniausiai d\xc4\x97l ba\xc5\xbeny\xc4\x8di\xc5\xb3 pastat\xc5\xb3 susid\xc4\x97v\xc4\x97jimo._NEWLINE_Kai popie\xc5\xbeius Jonas XXIII panaikino kardinol\xc5\xb3 skai\xc4\x8diaus rib\xc4\x85, jis titulini\xc5\xb3 ba\xc5\xbeny\xc4\x8di\xc5\xb3 s\xc4\x85ra\xc5\xa1\xc4\x85 \xc4\x97m\xc4\x97 pildyti. J\xc4\xaf didino ir popie\xc5\xbeiai Paulius VI ir Jonas Paulius II. Dabar Romoje yra 150 titulini\xc5\xb3 ba\xc5\xbeny\xc4\x8di\xc5\xb3._NEWLINE_Kardinolas kunigas, kuris ilgiausiai turi \xc5\xa1\xc4\xaf titul\xc4\x85, tampa kardinolu protopresbiteriu._NEWLINE_Dabartiniai kardinolai kunigai da\xc5\xbeniausiai yra svarbi\xc5\xb3 viso pasaulio diecezij\xc5\xb3 arkivyskupai, nors dalis dirba Romos kurijoje. Kardinolas diakonas po de\xc5\xa1imties met\xc5\xb3 gali tapti kardinolu kunigu, jei to panori. Dabar kiekvienas skiriamas kardinolu kunigu turi b\xc5\xabti \xc4\xaf\xc5\xa1v\xc4\x99stas kunigu. Nuo 1918\xc2\xa0m. tai lie\xc4\x8dia visus Kardinol\xc5\xb3 kolegijos narius. Nuo 1962\xc2\xa0m., Jono XXIII sprendimu, Kardinol\xc5\xb3 kolegijoje gali dalyvauti tik vyskupai. Dvasininkai, skiriami kardinolais, turi b\xc5\xabti pa\xc5\xa1ventinti vyskupais. I\xc5\xa1imtys gali b\xc5\xabti, bet labai retos."